b'\n_START_ARTICLE_\nArnold Tovornik\n_START_SECTION_\n\xc5\xbdivljenje\n_START_PARAGRAPH_\nArnold  Tovornik, mlaj\xc5\xa1i brat igralca Franja Tovornika (1907\xe2\x80\x941934), se je rodil v Selnici ob Dravi, kjer je kon\xc4\x8dal 5 razredov osnovne \xc5\xa1ole, nato pa se je vpisal v gimnazijo. Po gimnaziji se je vpisal v voja\xc5\xa1ko intendantsko akademijo v Beogradu. Do za\xc4\x8detka druge svetovne vojne je slu\xc5\xbeboval kot intendantski podporo\xc4\x8dnik v Mariboru. V aprilski vojni je bil zajet in interniran. Iz vojnega ujetni\xc5\xa1tva je bil kasneje izpu\xc5\xa1\xc4\x8den kot nem\xc5\xa1ki dr\xc5\xbeavljan, nato pa je moral vstopiti v Wehrmacht, kjer je do konca vojne delal kot intendant v mariborski vojni bolnici. Po vojni je dve leti delal \xc5\xa1e v jugoslovanski vojski in za kratek \xc4\x8das v Okrajnem ljudskem odboru Maribor. Od leta 1947 je bil \xc4\x8dlan Slovenskega narodnega gledali\xc5\xa1\xc4\x8da v Mariboru.\n_START_SECTION_\nIgralska kariera\n_START_PARAGRAPH_\nVso svojo igralsko kariero je bil stalni \xc4\x8dlan drame SNG Maribor in vrsto let njen prvak. V svojem delovanju je ustvaril veliko \xc5\xa1tevilo zahtevnih zna\xc4\x8dajskih vlog, tako v klasi\xc4\x8dnem in sodobnem repertoarju, kot tudi v ljudskih igrah. Pomemben je tudi njegov prispevek pri oblikovanju vlog iz doma\xc4\x8dega repertoarja. Posebej je bil poznan kot odli\xc4\x8den komik,  a je bil enako uspe\xc5\xa1en tudi kot ustvarjalec zahtevnih dram._NEWLINE_V gledali\xc5\xa1\xc4\x8du je sprva za\xc4\x8del je z manj\xc5\xa1imi, predvsem komi\xc4\x8dnimi vlogami, nato pa je oblikoval vedno zahtevnej\xc5\xa1e do prvaka mariborske drame. V svojih vlogah je bil je zastaven silak, priljuden in humoren, igral pa je tudi ne\xc5\xbene, krhke in tragi\xc4\x8dne osebnosti; v vlogi kme\xc4\x8dkega premetenca je bil enako uspe\xc5\xa1en kot v vlogi znanstvenika._NEWLINE_Med njegove najprepoznavnej\xc5\xa1e dramske vloge med drugim \xc5\xa1tejemo lik Balanta\xc4\x8da\xc2\xa0(C. Golar, Vdova Ro\xc5\xa1linka),\xc2\xa0Kantorja\xc2\xa0(Cankar, Kralj na Betajnovi),\xc2\xa0Hermana\xc2\xa0(B. Kreft, Celjski grofje), Viteza Tobijo, Kalibana in Klob\xc4\x8di\xc4\x8da v Shakespearovih igrah Kar ho\xc4\x8dete, Vihar in Sen kresne no\xc4\x8di ter mnoge druge. _NEWLINE_Prvi\xc4\x8d je nastopil v filmu Tri \xc4\x8detrtine sonca leta 1959 in kasneje odigral veliko \xc5\xa1e \xc5\xa1tevilo prepoznavnih vlog v slovenskih filmih.  _NEWLINE_Pomembno je tudi njegovo delo na mariborskem feljtonu Radia Maribor, kjer je ustvaril lik v selni\xc5\xa1kem nare\xc4\x8dju govore\xc4\x8dega Purgatovega \xc5\xa0tefa, s katerim je pogosto tudi nastopal po celi Sloveniji.   _NEWLINE_Arnold Tovornik velja za enega izmed najbolj\xc5\xa1ih slovenskih igralcev ter osrednjega in najpomembnej\xc5\xa1ega igralca drame SNG Maribor v vsej njeni zgodovini.\n_START_SECTION_\nNagrade\n_START_PARAGRAPH_\nZa svoje delo je prejel leta 1961 nagrado Dru\xc5\xa1tva dramskih umetnikov Slovenije, leta 1966 nagrado mesta Maribora za splo\xc5\xa1no kulturno-igralsko delo, leta 1968 nagrado Pre\xc5\xa1ernovega sklada za vlogo Jura Krefla v Potr\xc4\x8devi drami Krefli v izvedbi SNG Maribor, leta 1970 nagrado Sterijinega pozorja, leta 1971 nagrado Bor\xc5\xa1tnikovega sre\xc4\x8danja, leta 1972 pa je prejel\xc2\xa0najbolj presti\xc5\xbena\xc2\xa0slovenska\xc2\xa0nagrada\xc2\xa0za\xc2\xa0igralske\xc2\xa0dose\xc5\xbeke Bor\xc5\xa1tnikov prstan z obrazlo\xc5\xbeitvijo, da se se je "v zadnjih letih povzpel do osrednjega igralca mariborskega gledali\xc5\xa1\xc4\x8da in med osrednje slovenske in jugoslovanske dramske umetnike ter da si "zaslu\xc5\xbei zaradi zvestobe mariborskemu gledalcu \xc5\xa1e posebno zahvalo.'